b"\n_START_ARTICLE_\nSandra M. D\xc3\xadaz\n_START_SECTION_\nUtdannelse og forskningsfelt\n_START_PARAGRAPH_\nD\xc3\xadaz er utdannet ved Universidad Nacional de C\xc3\xb3rdoba, der hun tok en ph.d.-grad i biologi i 1989. Deretter var hun postdoktor ved Unit of Comparative Plant Ecology, University of Sheffield (1991\xe2\x80\x931993), f\xc3\xb8r hun returnerte til Argentina i 1993. _NEWLINE_Hennes forskningsomr\xc3\xa5der er biologisk mangfold, biodiversitet. Da hun ble tildelt Premi Ramon Margalef d'Ecologia i 2017, ble hennes spesialfelt beskrevet slik: \xc2\xab[\xe2\x80\xa6] an expert on the impact of global environmental change on plant biodiversity in regional ecosystems\xc2\xbb. Hun forsker p\xc3\xa5 hvordan planters ulike egenskaper \xe2\x80\x93 som st\xc3\xb8rrelse, tekstur, n\xc3\xa6ringsinnhold i bladene, smak (for planteetere) og bladverkets utforming \xe2\x80\x93 p\xc3\xa5virker plantenes reaksjon p\xc3\xa5 omgivelsene og spiller en aktiv rolle i planetens konstante evolusjon som svar p\xc3\xa5 klimaendringer.\n_START_SECTION_\nInternasjonalt samarbeid\n_START_PARAGRAPH_\nD\xc3\xadaz har v\xc3\xa6rt gjesteforsker og -professor ved flere universiteter. Hun har b\xc3\xa5de grunnlagt, og er medlem av, flere internasjonale kontaktnett og grupper innenfor sitt fagomr\xc3\xa5de, blant annet det internasjonale knutepunktet DiverSus, som har som hovedm\xc3\xa5l \xc3\xa5 utf\xc3\xb8re forskning p\xc3\xa5 h\xc3\xb8yt niv\xc3\xa5 innenfor feltene biodiversitet, \xc3\xb8kosystemer og b\xc3\xa6rekraft._NEWLINE_Sammen med en gruppe kolleger har hun utviklet TRY, den mest omfattende internasjonale databasen over ulike plantearter og deres karakteristika, og hun sitter fortsatt (per 2019) i TRYs r\xc3\xa5dgivende styre.   _NEWLINE_Tidsskriftet Nature har rangert henne som \xc3\xa9n av fem forskere \xc3\xa5 f\xc3\xb8lge med p\xc3\xa5 i 2019, i forbindelse med tidsskriftets liste \xc2\xabNature's 10\xc2\xbb, der de omtaler ti personer som har hatt vesentlig betydning internasjonalt for forskning i innev\xc3\xa6rende \xc3\xa5r. D\xc3\xadaz er listet opp blant \xc2\xabOnes to watch in 2019\xc2\xbb p\xc3\xa5 grunn av sin rolle som en av lederne for Global Assessment of Biodiversity and Ecosystem Services. Hun skal, sammen med forskere fra 50 land, publisere en omfattende rapport om biodiversitet, som del av plattformen IPBES, Intergovernmental Science-Policy Platform on Biodiversity and Ecosystem Services. IPBES' oppgave er \xc3\xa5 gi objektive r\xc3\xa5d om biologisk mangfold og \xc3\xb8kosystemer til politikere og andre beslutningstagere.\n_START_SECTION_\nPublikasjoner\n_START_PARAGRAPH_\nD\xc3\xadaz har per 2019 skrevet mer enn 100 artikler i vitenskapelige tidsskrifter. Selskapet Clarivate Analytics, som samler referanser fra anerkjente fagtidsskrifter, rangerer henne blant de \xc3\xa9n prosent mest siterte forskerne innenfor sitt fagfelt._NEWLINE_D\xc3\xadaz' profil p\xc3\xa5 Google Scholar viser at hun (per mars 2019) har 39 608 siteringer og en h-indeks p\xc3\xa5 80."